b'\n_START_ARTICLE_\nMikrosporija\n_START_SECTION_\nKlini\xc4\x8dna slika\n_START_PARAGRAPH_\nSpremembe se pojavljajo na ko\xc5\xbei, dlaki in na krempljih. Na spremenjenih mestih se dlaka lomi, \xc5\xa1trli ali pa popolnoma odpade. Na ko\xc5\xbei nastanejo lokalne okrogle lezije, ki so \xc4\x8disto brez dlak (alopecija)._NEWLINE_Nastajajo gola mesta, ki lahko zajamejo vso povr\xc5\xa1ino ko\xc5\xbee \xe2\x80\x93 najpogosteje pri ma\xc4\x8dkah._NEWLINE_Na ko\xc5\xbei oku\xc5\xbeenih \xc5\xbeivali se lahko pojavijo tudi sivo-bele luske (kot kup\xc4\x8dki cigaretnega pepela)._NEWLINE_Glivice in njihove zelo odporne spore so pri velikem odstotku ma\xc4\x8dk prisotne v njihovi dlaki tudi takrat, ko na njih ni videti zna\xc4\x8dilnih sprememb. Take \xc5\xbeivali so pasivni nosilci povzro\xc4\x8diteljev mikrosporije._NEWLINE_Pri mladi\xc4\x8dih se spremembe pojavljajo po obraznem delu glave (okrog o\xc4\x8di, po smr\xc4\x8dku) in po ta\xc4\x8dkah, kar je verjetno posledica oku\xc5\xbebe od matere pri pitju mleka. Navadno zbolijo vsi mladi\xc4\x8di v leglu._NEWLINE_Lezije so pri psih in ma\xc4\x8dkah lokalizirane predvsem po glavi in vratu._NEWLINE_Pogoste pa so tudi infekcije krempljev.\n_START_SECTION_\nDiagnostika\n_START_PARAGRAPH_\nBolezen se lahko diagnosticira na podlagi pregleda \xc5\xbeivali z Woodovo lu\xc4\x8djo. \xc5\xbdari\xc5\xa1\xc4\x8da v zatemnjenem prostoru pod W. lu\xc4\x8djo fluorescirajo zelenkasto._NEWLINE_Ker je bolezen na seznamu bolezni, proti katerim moramo ukrepati po zakonu o veterinarstvu, je poobla\xc5\xa1\xc4\x8dena veterinarska organizacija ob sumu dol\xc5\xbena potrditi ali ovre\xc4\x8di sum. \xc5\xa0teje se, da je bolezen potrjena, \xc4\x8de se dolo\xc4\x8di povzro\xc4\x8ditelj bolezni. Potrebna je mikolo\xc5\xa1ka identifikacija povzro\xc4\x8ditelja.\n_START_SECTION_\nZdravljenje\n_START_PARAGRAPH_\n\xc4\x8ce je bolezen potrjena, je treba omejiti gibanje oku\xc5\xbeenih \xc5\xbeivali, lo\xc4\x8diti bolne od zdravih, zdraviti \xc5\xbeivali in zagotoviti ter vzdr\xc5\xbeevati primerne higienske razmere._NEWLINE_Pse zdravimo sistemsko s tabletami grizeofulvina ( 25\xe2\x80\x93100\xc2\xa0mg/kg telesne te\xc5\xbee/dan). Lokalne lezije pa zdravimo z lokalnimi antimikoti\xc4\x8dnimi preparati (mikonazol, klotrimazol)._NEWLINE_Pri ma\xc4\x8dkah je treba dnevni odmerek (25\xe2\x80\x9350\xc2\xa0mg/kg telesne te\xc5\xbee) razdeliti na dva dela._NEWLINE_Sistemsko in lokalno zdravljenje je potrebno \xc5\xa1e 2\xe2\x80\x934 tedne po prenehanju klini\xc4\x8dnih znakov oziroma po negativnih mikolo\xc5\xa1kih izvidih. Zdravljenje lahko traja 1\xe2\x80\x933 mesece.\n_START_SECTION_\nMikrosporija pri ljudeh (Tinea microsporica)\n_START_PARAGRAPH_\nNa neporasli ko\xc5\xbei (predvsem na odkritih mestih: obraz, vrat, zgornja uda) in porasli ko\xc5\xbei vidimo okrogla \xc5\xbeari\xc5\xa1\xc4\x8da z mo\xc4\x8dnej\xc5\xa1im vnetnim robom. \xc5\xbdari\xc5\xa1\xc4\x8da se \xc5\xa1irijo na robu, med tem, ko v sredi usihajo. Lu\xc5\xa1\xc4\x8denje je posebbno izrazito na periferiji._NEWLINE_Na lasi\xc5\xa1\xc4\x8du vidimo okrogla \xc5\xbeari\xc5\xa1\xc4\x8da, kjer so lasje odlomljeni nekaj mm nad povr\xc5\xa1ino ko\xc5\xbee._NEWLINE_Redko se razvije globoka oblika z mo\xc4\x8dnim vnetjem, oteklino in folikularnimi \xc4\x8depi, iz katerih se izceja gnoj.'